**IGRE ZA DOB DO 4 GODINE**

**Napomena: Igre napisane CRVENO su za stariju djecu (mlađa vrtićka skupina)**

1. **Igra : Što čuješ?**

Trajanje: 15 – 20 min

Materijali: šuškalice, poklopci, plastika punjena rižom.

Opis igre: Sva djeca dobiju po jedan predmet koji proizvodi neki zvuk. Potom zatvore oči. Ono dijete kojeg dotaknete mora početi proizvoditi zvuk svojim predmetom. Na vaš znak „STOP“ prestane. Otvore oči i pokušaju pogoditi tko je šuškao i sa čime.

 Cilj: Razvoj slušne pažnje.

 Razvoj slušne diskriminacije.

1. **Igra: Skrivača**

Trajanje: 15 – 20 min

Materijali: različiti manji i veći predmeti

Opis igre: Djeca zažmire. Sakrijete na vidljivija mjesta malog poligona 4 igračke. Djeca ih moraju pronaći slušajući vašu uputu : npr. Predmet je mali/ veliki i nalazi se u/na, služi nam za…. . Pobjednik je onaj tko prvi pronađe više igračaka.

Cilj: Konstantnost predmeta

 Prostorno – vizualna percepcija

1. **Igra : Igrao se mali slon**

Trajanje: 15 – 20 min

Materijali: vlastito tijelo

Opis igre: Okupimo djecu. Uz izgovaranje se prvo ljuljaju, pa si dobacuju loptu, kod koga dođe na pljus mora čučnuti pa sjesti do kraja igre. Kad su stariji mogu se dodavati po zraku (gore) ili po podu (dolje).

Din-don, din-dan-don,

Igrao se mali slon!

Bacao je loptu gore, lovio je loptu dolje.

A onda...Pljus!

Lopta je pala u more!

Cilj: Razvoj slušne pažnje.

 Razvoj slušne diskriminacije.

 Prostorno- vizualno sazrijevanje.

 Dijelovi tijela.

**4. Igra**: **Žaba i roda**

Trajanje: 10 – 15 min

Materijali: vlastito tijelo

Opis igre: Okupimo djecu. Recitiramo pjesmicu uz pokrete. Počinjemo tako da su svi u krugu, a mi kružimo oko kruga.

Žaba pjeva rega-rega!

Debela je pa se gega. (gegamo se)

A kad vidi rodu, (dotaknemo jednog iz skupine)

Onda bjež u vodu! (roda ih lovi dok skaču kao žabe i glasaju se)

Cilj: Razvoj slušne pažnje.

 Razvoj slušne diskriminacije.

 Prostorno- vizualno sazrijevanje.

 Dijelovi tijela, koordinacija.

**5. Igra: Bubamara**

Trajanje: 15 min

Materijal: vlastito tijelo

Opis igre : Dok pjevušimo pjesmicu, u ritmu dodirujemo svaki prst, a onaj na kojeg dođe zadnji slog savijemo. Na kraju kada je šaka zatvorena, zamišljamo da smo ulovili bubamaru i polako otvaramo šaku i puštamo bubamaru van.

Ide, ide bubamara

Ne zna, ne zna gdje bi stala.

Doletjela je na tvoj dlan,

Bubamaro hajde van!

Cilj: Razvoj slušne pažnje.

 Razvoj slušne diskriminacije.

 Prostorno- vizualno sazrijevanje.

 Dijelovi tijela, koordinacija, fina motorika.

**6. Igra : Proljeće**

Trajanje: 15 min

Materijal : vlastito tijelo

Opis igre: Uz pokrete recitirate sljedeću pjesmicu.

Sunce nam se opet smiješi, (Spojiti dlanove ukriž i raširiti prste, oblikujući "sunce")

otopio se stari snijeg,

zvončići, jaglaci i visibabe (Spajaju redom prste obiju ruku s palčevima)

pokrili su šumski brijeg (dlanovi su okrenuti prema gore, prsti spojeni jagodicama i blago savijeni oblikujući pupoljak, zapešća su spojena,' postupno razdvajati prste i razmicati dlanove)

Bubamare male lete, (Spajati prste obiju ruku u parovima pupa prvo cvijeće, počevši od palčeva)

obitelj ptičja gnijezdo plete, (dlanovima i palčevima oblikovati "gnijezdo s ptićima")

stiglo nam je proljeće! (Stiskati i otvarati šake)

Na livadi zelenoj cvjetić se stvorio, nježne žute latice polako je otvorio. (Spojiti obje ruke. Malo saviti prste ne odvajajući pritom jagodice istoimenih prstiju.)

Svakoj maloj bubici nudi on svoj dar mirisan i sladak cvjetni nektar. (Redom razdvajati prste obiju ruku počevši od palčeva i ispružiti ruke prema naprijed.)

Cilj: Razvoj slušne pažnje.

 Razvoj slušne diskriminacije.

 Prostorno- vizualno sazrijevanje.

 Dijelovi tijela, koordinacija, fina motorika.

**7. Igra : dan – noć**

Trajanje: 15 min

Materijal: Vlastito tijelo

Opis aktivnosti: Dijete na vašu naredbu noć čučne, a na naredbu dan ostane stajati. Igra je na ispadanje. Tko zadnji ostane preuzima ulogu šefa odnosno daje naredbu.

Cilj: Poticanje rječnika, koordinacija, slušna pažnja, antonimi

**8. Tiho - glasno!**

Trajanje: 15 – 20 min

Materijal: vlastito tijelo

Opis aktivnosti: Odgojitelj udara dlanovima po stolu tiho, glasnije, pa jako glasno. Djeca se kreću u skladu sa zvukovima: kad se čuje tiho lupkanje - hodaju na vršcima nožnih prstiju, glasno - koračaju punim korakom, jako glasno - trče. Kad igramo s više djece, možemo ih staviti u red. Onaj tko je pogriješio odlazi na kraj reda, pa će se najpažljiviji naći na početku.

Cilj: Razvijanje koordinacije pokreta i osjećaja ritma.

**9. Igra: Leti, skače, pliva, hoda!**

Trajanje : 15 – 20 min

Materijal : pripremljene rečenice, vlastito tijelo

Opis aktivnosti: Djeca sjede. Odgojitelj moli da pažljivo slušaju. Kada odgojitelj kaže nešto istinito, nešto što je moguće u stvarnom životu (npr riba pliva), dijete treba izvesti neku dogovorenu radnju (npr. pljesnuti dlanovima ili poskočiti). Kada kaže besmislicu (npr riba laje), dijete ne treba ništa učiniti. Poslije možete zamijeniti uloge, kao i uvesti nove glagole (npr. plovi, puše, stoji i dr.). Primjer jednoga "kruga": Riba pliva. Pas leti. Ptica leti. Mačka skače. Zeko leti. Krevet hoda. Pas skače. Čovjek hoda. Kuća skače. Stol pliva. Jastuk hoda. Dijete pliva. Leptir skače. Avion leti.

Cilj: Razvoj slušno-verbalne pažnje, razumijevanje govora, bogaćenje vokabulara (imenice i glagoli).

**10. Budimo životinje**

Trajanje : 15 – 20 min

Materijal : čarobni štapić ili čarobnjakov šešir

Opis aktivnosti: Odabere se dijete iz skupine koje postaje čarobnjak. Ostala djeca stoje u krugu, dok je on u sredini. On zatim upire čarobnim štapićem i govori : „Pretvorite se, pretvorite se u (naziv neke životinje)“. Ostala djeca moraju oponašati tu životinju. Čarobnjak potom kaže stop i djeca se moraju ukipiti. Čarobnjak odabire najbolji/najstrašniji/najsmješniji kip koji onda postaje čarobnjak.

Cilj: razvoj slušne pažnje, bogaćenje vokabulara , komunikacijska izmjena i kategorija živoga

**NE SMIJE SE KOPIRATI SADRŽAJ BEZ NAVOĐENJA AUTORA I IZVORA!**